૧૦૦થી વધુ ગુજરાતી નાટકો, ૪૦થી વધુ હિન્દી ટીવી-સિરિયલ અને દસ હિન્દી ફિલ્મો લખી ચૂકેલા ગુજરાતી ભાષાના જાણીતા રાઇટર-ડિરેક્ટર ઇમ્તિયાઝ પટેલ આ આક્ષેપો સાથે સહમત થતા નથી. ઇમ્તિયાઝ પટેલે કહ્યું હતું કે ‘એક શબ્દનો પ્રયોગ કોઈ એક જ વ્યક્તિ કરી શકે એવું કોઈ કહી ન શકે. ગુજરાતી નાટકમાં ‘બા’ શબ્દ સાથે પાંચથી સાત નાટકો બન્યાં છે, જેમાંથી ત્રણ-ચાર તો મેં જ લખ્યાં છે; પણ એનો અર્થ એ નથી થઈ જતો કે એ શબ્દ પર મારો માલિકીહક હોય. ગુજ્જુભાઈ શબ્દ એક સામાન્ય શબ્દ છે અને મારા નાટક, નાટકની વાર્તા સાથે એકદમ ઉચિત રીતે જોડાયેલો છે એટલે મેં એ શબ્દનો પ્રયોગ મારા ટાઇટલમાં કર્યો છે. ગુજ્જુભાઈ શબ્દ સાથે જો મારે અગાઉ નાટકો કરવાં હોત તો હું કરી શકતો હતો, પણ એ વાર્તાઓ એવી હતી જેના માટે બીજું ટાઇટલ લઈ શકાય એમ હતું, પણ ‘ગુજ્જુભાઈ ગોટાળે ચડ્યા’ ટાઇટલ આ જ વાર્તા સાથે બંધબેસતું હોવાથી એ વાપરવામાં આવ્યું છે.’